F’attivita politika fis-Siġġiewi, il-Kap tal-Oppożizzjoni Simon Busuttil qal li f’din l-elezzjoni hu importanti li wieħed joħroġ  jivvota biex filwaqt li jivvota għall-membri parlamentari ewropej, jagħti wkoll ġudizzju għall-ewwel sena tal-gvern li qal li hu wieħed tal-qalba biss. Semma ż-żjara li għamel dalgħodu fi sptar privat u qal li nduna li dan il-gvern waqqaf il-ftehim li kien jagħmel il-PN fil-gvern biex il-waiting lists jonqsu. Eżempju ta’ dan, qal Dr Busuttil, hu il-każ tal-kattaretti fejn il-Gvern waqqaf il-ftehim biex dawn l-operazzjonijiet isiru fil-privat. Il-Kap tal-PN żied jgħid li kien biss dalgħodu li l-gvern iltaqa’ għall-ewwel darba mal-privat biex inaqqas l-istennija. Dr Busuttil qal li l-gvern jagħmel minn kollox biex jidher sabiħ tant li n-nies se jirċievu l-kont tad-dawl imraħħas u l-flus għar-reġistrazzjoni tal-karozzi lejliet l-elezzjoni. Qal ukoll li l-Prim Ministru żied il-perjodu għall-bordijiet tal-ilmenti sal-21 ta’ Mejju, tlett ijiem biss qabel l-elezzjoni. Għal dan, huwa ddeskriva lill-Partit Laburista bħala gvern ta’ marketing biss u qal li l-Prim Ministru mhux ‘statesman’ imma ‘salesman’. Qal li il-PN qed jgħid lill-gvern biex ma jibqax jidħaq bin-nies, u sejjaħ ingann il-mod kif il-PL fil-gvern qed juża flus in-nies biex jagħmel kampanja elettorali. Il-kap Nazzjonalista qal li ħadd ma jemmen dak li qal il-Prim Ministru li l-PL huwa l-underdog f’din l-elezzjoni. Qal li r-riżultat li ġarrab il-PN is-sena l-oħra poġġa lill-partit fl-aktar pożizzjoni diffiċli fl-istorja u li f’din l-elezzjoni mhux se jirnexxielhom jegħlbu dan l-iżvantaġġ. Iżda stqarr li se jagħmlu l-almu tagħhom biex għall-ewwel darba, il-PN itella t-tielet siġġu fil-PE, li hija l-mira tal-PN f’dawn l-elezzjonijiet. Dr Busuttil qal li huwa jixtieq li Malta tkun aktar magħquda u li tassew il-poplu kollu jħossu parti minn dan il-pajjiż. Qal li l-meritokrazija l-PL remiha barra t-tieqa billi l-gvern neħħa n-nies kompetenti u daħħal lil dawk li huma fi kliemu pampaluni tal-PL. Dwar is-settur tax-xogħol, Dr Busuttil qal li dan qiegħed fi stat ħażin b’2000 mara tirregistra għax-xogħol. Semma wkoll kif l-impiegi mal-gvern żdiedu b’1500 f’sena waħda biss u żied jgħid li fl-ewwel tliet xhur biss, in-nefqa f’pagi ta’ nies mal-gvern żdiedet bi €22 miljun. Dwar id-defiċit, Dr Busuttil qal li llum ħarġet statistika uffiċjali li tgiddeb lill-gvern, li tgħid li fl-ewwel tliet xhur ta’ din is-sena biss, id-defiċit sploda b’€60 miljun aktar mill-ewwel tliet xhur tas-sena li għaddiet. Qal li għalkemm wara l-elezzjoni Muscat xorta se jibqa’ Prim Ministru imma min mhux jara l-affarijiet mexjin ‘il quddiem, jista’ jitkellem permezz tal-vot. Qal fali għalkemm il-PN m’għandux il-mezzi li għandu l-PL, huma jagħmlu l-affarijiet bil-qalb u f’dawn il-ġimgħat irid jwassal il-messaġġ onest li l-partit tgħallem u li jista’ jerġa’ jikseb il-fiduċja tan-nies.